大風
作者：蘇舜欽
朝代：宋

paragraphs: 秋半收穫登郊原，欹側小屋愁夕眠。
是夜大風拔樹走，吹倒南壁如崩山。
夢中驚起但呼叫，病僕未動徒豗喧。
驅令燃火徧照燎，瓦甓狼藉滿我前。
披衣抱枕欲避去，去此乃是曠野田。
況時風怒尚未息，直恐涇渭遭吹翻。
露坐不免念禾黍，必已刮刷無完根。
六事不和暴風作，嘗聞洪範有此言。
昔時大風禾盡偃，上帝蓋直周公寃。
方今天子至神聖，惟恐臣下辜其恩。
是何此風乃震作，吹盡秋實傷元元。
有能返風起禾者，亦足表異知所存。
至誠皎潔固不昧，時雖今古同乾坤。